Jacques Demy

**Jacques Demy** (), nado en Pontchâteau (Loira Atlántico) o 5 de xuño de 1931 e finado en París o 27 de outubro de 1990) foi un director e guionista cinema francés, un dos máis destacados representantes da *Nouvelle vague*. Dentro deste movemento a súa obra é inusitada, xa que non se interesou demasiado pola experimentación formal, como Alain Resnais, nin pola axitación política, como Jean-Luc Godard. Entre as súas obras hai musicais, xénero en que acadou éxito internacional, contos de fadas e homenaxes á idade dourada de Hollywood. O seu mundo ten certas semellanzas co doutro gran cineasta da *Nouvelle Vague*, François Truffaut.

## Traxectoria 
Tras traballar co animador Paul Grimault e o cineasta Georges Rouquier, Demy dirixiu a súa primeira longametraxe, *Lola*, en 1960, con Anouk Aimée no papel da cabareteira homónima. Nela xa están presentes os trazos que definen o seu peculiar selo persoal: a importancia da música (grazas á súa colaboración con Michel Legrand), a apropiación da imaxinaría hollywoodense, a importancia do destino na trama e a ambientación na costa atlántica francesa, en que o cineasta pasou a súa mocidade. O seu segundo filme, *La Baie des Anges*, protagonizado por Jeanne Moreau, retomou o tema do destino, cunha historia de amor e mesas de ruleta.

O seu terceiro filme, *Les Parapluies de Cherbourg* (1964), foi un grande éxito internacional e obtivo a Palma de Ouro no Festival de Cannes. Como outros compañeiros de xeración subverteu a división en xéneros, producindo un drama musical en que todos os diálogos son cantados. O filme amosa tamén o característico estilo visual do cineasta: mentres que *Lola* tiña unha fotografía en branco e negro máis próxima aos postulados da *Nouvelle Vague*, a cargo do habitual director de fotografía de Godard, Raoul Coutar, *Les Parapluies de Cherbourg* está rodado nunha supercor saturada, que destaca o impacto visual de cada detalle. No filme reaparece o mozo de *Lola*, que casa con Deneuve. Estas reaparicións de personaxes son tamén moi características da súa cinematografía.

Aínda que non puido recuperar totalmente a brillantez dos seus tres primeiros filmes, o seu cinema posterior caracterízase por unha busca constante. *Les Demoiselles de Rochefort* (1967), un novo musical protagonizado por Catherine Deneuve, xunto coa súa irmá Françoise Dorléac, contén algunhas das mellores cancións francesas da época, e conta no seu elenco coa estrela de musicais de Hollywood Gene Kelly. A personaxe de Lola volveu aparecer na experimental *Model Shop* (1969), primeiro filme que rodou nos Estados Unidos. ''La Peau d'Ane* (1970) é unha versión literal, aínda que visualmente extravagante, dun conto de fadas de Charles Perrault, de novo protagonizada por Catherine Deneuve.

Demy retomou o universo feérico de *La Peau d'Ane* noutros dous filmes, *Le joueur de flûte*, baseado no conto do frautista de Hamelín, e *Parking*, sobre o mito de Orfeo. En xeral, os seus filmes posteriores foron peor recibidos pola crítica.

## Vida persoal 
Demy foi o marido da directora Agnès Varda, que en *Jacquot de Nantes* rodou unha versión dos cadernos autobiográficos de Demy, sobre a súa infancia e o seu amor ao teatro e ao cinema. O propio Demy aparece en varias escenas e nas secuencias iniciais e finais do filme. Tiveron dous fillos, Rosalie Varda-Demy, filla biolóxica de Antoine Bourseiller, e Mathieu Demy.

Jacques Demy era homosexual e faleceu por complicacións da sida o 27 de outubro de 1990. Foi enterrado no cemiterio de Montparnasse

## Filmografía 
*1988 - *La table tournante*
*1988 - *Trois places pour le 26* 
*1985 - *Parking*
*1982 - *Une chambre en ville*
*1980 - *La naissance du jour* (telefilme) 
*1979 - *Lady Oscar*
*1973 - *O acontecemento máis importante desde que o home chegou á lúa*
*1972 - *The Pied Piper*
*1970 - *Peau d'âne*
*1969 - *Model Shop* 
*1967 - *Les Demoiselles de Rochefort*
*1964 - *Les parapluies de Cherbourg*
*1963 - *La baie des anges* 
*1962 - *Les sept péchés capitaux*
*1961 - *Lola*
*1959 - *Ars*
*1959 - *La mère et l'enfant* 
*1958 - *Musée Grévin*
*1957 - *Le bel indifférent* 
*1955 - *Le sabotier du Val de Loire*

## Premios 
En 1956, recibiu unha mención de honra no Festival de Berlín pola curtametraxe documental *Le sabotier du Val de Loire*.

En 1964 gañou a Palma de Ouro e o premio OCIC no Festival de Cannes por *Les parapluies de Cherbourg*. Este filme foi candidato ao Óscar nas categorías de mellor canción orixinal ("I Will Wait for You"), mellor banda sonora orixinal (Michel Legrand) e mellor guión orixinal. En 1969 o seu filme *Les Demoiselles de Rochefort* (1967) foi novamente candidato ao Óscar, na categoría de mellor banda sonora de filme musical.

## Notas 
## Véxase tamén 
### Bibliografía 
* David Thomson (1975). *Biographical Dictionary of Film* (3.ª ed.). Londres: Andre Deutsch. ISBN 0-233-98953-6
* Rafferty, Terrence (16 de abril de 1996). The Past Recaptured. *The New Yorker*.
### Ligazóns externas 
* *Le monde de Jacques Demy'' 
* Texto  na páxina de Score Magacine